ตลาดวิตกกรีซผิดนัดชำระหนี้ ดาวโจนส์ปิดวานนี้ขยับลง
ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (16 เม.ย.) เนื่องจากความวิตกกังวลที่ว่ากรีซอาจจะผิดนัดชำระหนี้ นอกจากนี้ ข้อมูลเศรษฐกิจที่อ่อนแอของสหรัฐยังได้ฉุดตลาดอ่อนแรงลงด้วย อย่างไรก็ตาม ดัชนีดาวโจนส์ขยับลงเพียงเล็กน้อย เพราะตลาดได้รับแรงหนุนในระหว่างวัน จากผลประกอบการที่แข็งแกร่งของบริษัทเอกชน
17 เม.ย. 2558

สำนักข่าวอินโฟเควสท์รายงานว่า ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (16 เม.ย.) เนื่องจากความวิตกกังวลที่ว่ากรีซอาจจะผิดนัดชำระหนี้ นอกจากนี้ ข้อมูลเศรษฐกิจที่อ่อนแอของสหรัฐยังได้ฉุดตลาดอ่อนแรงลงด้วย อย่างไรก็ตาม ดัชนีดาวโจนส์ขยับลงเพียงเล็กน้อย เพราะตลาดได้รับแรงหนุนในระหว่างวัน จากผลประกอบการที่แข็งแกร่งของบริษัทเอกชน
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 18,105.77 จุด ลดลง 6.84 จุด หรือ -0.04%, ดัชนี NASDAQ ปิดที่ 5,007.79 จุด ลดลง 3.23 จุด หรือ -0.06% และดัชนี S&amp;P500 ปิดที่ 2,104.99 จุด ลดลง 1.64 จุด หรือ -0.08%
นักลงทุนวิตกกังวลเกี่ยวกับสถานะการคลังและความสามารถในการชำระหนี้ของกรีซ หลังจากสำนักงานสถิติแห่งชาติกรีซรายงานว่า หนี้สาธารณะในปี 2557 อยู่ในระดับที่สูงกว่าการคาดการณ์ ด้านสื่อต่างประเทศรายงานว่า เจ้าหน้าที่ของกรีซได้ขอเจรจากองทุนการเงินระหว่างประเทศ (IMF) เพื่อขอเลื่อนเวลาในการชำระหนี้ออกไป แต่คำร้องขอดังกล่าวได้ถูกปฏิเสธ ทั้งนี้ กรีซมีกำหนดต้องจ่ายหนี้จำนวน 750 ล้านยูโร (801 ล้านดอลลาร์) ให้กับ IMF ในวันที่ 12 พ.ค.นี้
สแตนดาร์ด แอนด์ พัวร์ (S&amp;P) ประกาศลดอันดับความน่าเชื่อถือระยะยาวของกรีซลงสู่ระดับ CCC+ จาก B- พร้อมกับเตือนว่า ภาระหนี้สินและพันธกรณีด้านการเงินอื่นๆของกรีซนั้น จะได้รับผลกระทบ หากกรีซไม่เดินหน้าปฏิรูปเศรษฐกิจในเชิงลึก หรือหากภาระหนี้สินของกรีซไม่ได้รับการบรรเทา
นอกจากนี้ ตลาดยังได้รับแรงกดดันจากข้อมูลเศรษฐกิจที่อ่อนแอของสหรัฐ รวมถึงจำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 11 เม.ย. เพิ่มขึ้น 12,000 ราย แตะ 294,000 ราย ซึ่งสูงกว่าที่นักวิเคราะห์คาดว่าจะอยู่ที่ 290,000 ราย ขณะที่ตัวเลขการเริ่มต้นสร้างบ้านเพิ่มขึ้นเพียงเล็กน้อยในเดือนมี.ค. ซึ่งเป็นสัญญาณบ่งชี้ว่าตลาดที่อยู่อาศัยยังคงถูกกดดัน แม้ว่าอัตราดอกเบี้ยจำนองอยู่ในระดับต่ำ
อย่างไรก็ตาม ตลาดได้รับแรงหนุนในระหว่างวันจากรายงานผลประกอบการที่แข็งแกร่งของเอกชน โดยโกลด์แมน แซคส์ รายงานว่า รายได้สุทธิไตรมาสแรกอยู่ที่ 1.062 หมื่นล้านดอลลาร์ ซึ่งสูงกว่าการคาดการณ์ของนักวิเคราะห์ ขณะที่ซิตี้กรุ๊ปรายงานว่ารายได้ไตรมาสแรกอยู่ที่ 1.9809 หมื่นล้านดอลลาร์ ทั้งนี้ หุ้นซิตี้กรุ๊ปปรับขึ้น 1.52% แต่หุ้นโกลด์แมน แซคส์ ขยับลง 0.44%
นักลงทุนจับตาดูข้อมูลเศรษฐกิจของสหรัฐในวันนี้ รวมถึงดัชนีราคาผู้บริโภค (CPI) เดือนมี.ค., ความเชื่อมั่นผู้บริโภคช่วงต้นเดือนเม.ย.จากรอยเตอร์/มหาวิทยาลัยมิชิแกน และดัชนีชี้นำเศรษฐกิจเดือนมี.ค.จาก Conference Board